Document ID: 32014D0796

VYKONÁVACIE ROZHODNUTIE RADY
zo 7. novembra 2014,
ktorým sa Lotyšskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
(2014/796/EÚ)
RADA EURÓPSKEJ ÚNIE,
so zreteľom na Zmluvu o fungovaní Európskej únie,
so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1) (ďalej len „smernica o DPH“), a najmä na jej článok 395 ods. 1,
so zreteľom na návrh Európskej komisie,
keďže:
(1)
Lotyšsko listom, ktorý Generálny sekretariát Komisie zaevidoval 1. júla 2014, požiadalo o povolenie uplatňovať opatrenie odchyľujúce sa od článku 287 ods. 10 smernice o DPH s cieľom oslobodiť od dane určité zdaniteľné osoby, ktorých ročný obrat nepresahuje 50 000 EUR (ďalej len „opatrenie“). Na základe tohto opatrenia by uvedené zdaniteľné osoby boli oslobodené od určitých alebo všetkých povinností súvisiacich s daňou z pridanej hodnoty (DPH) uvedených v kapitolách 2 až 6 hlavy XI smernice o DPH. Lotyšsku už bolo takéto opatrenie povolené na základe vykonávacieho rozhodnutia Rady 2010/584/EÚ (2), ktorého účinnosť sa skončila 31. decembra 2013.
(2)
Komisia listom zo 7. augusta 2014 informovala ostatné členské štáty o žiadosti Lotyšska. Listom z 11. augusta 2014 Komisia oznámila Lotyšsku, že má všetky informácie potrebné na posúdenie danej žiadosti.
(3)
Členské štáty už majú možnosť využívať osobitnú úpravu pre malé podniky podľa hlavy XII smernice o DPH. Toto opatrenie sa od hlavy XII smernice o DPH odchyľuje len natoľko, že prah ročného obratu zdaniteľnej osoby v rámci osobitnej úpravy je vyšší než ten, ktorý má Lotyšsko povolené uplatňovať na základe článku 287 ods. 10 smernice o DPH, konkrétne 17 200 EUR.
(4)
Vyšší prah pre osobitnú úpravu je zjednodušujúcim opatrením a môže podstatne znížiť povinnosti najmenších podnikov súvisiace s DPH, pričom uvedená osobitná úprava je pre zdaniteľné osoby dobrovoľná a podniky sa môžu rozhodnúť pre všeobecnú úpravu uplatňovania DPH.
(5)
Podľa informácií poskytnutých Lotyšskom bude mať táto odchýlka len zanedbateľný vplyv na celkovú sumu príjmu plynúceho z dane vybranej v štádiu konečnej spotreby.
(6)
Odchýlka nemá žiadny vplyv na vlastné zdroje Únie pochádzajúce z DPH,
PRIJALA TOTO ROZHODNUTIE:
Článok 1
Odchylne od článku 287 ods. 10 smernice 2006/112/ES sa Lotyšskej republike povoľuje oslobodiť od DPH zdaniteľné osoby, ktorých ročný obrat nepresahuje 50 000 EUR.
Článok 2
Toto rozhodnutie nadobúda účinnosť dňom jeho oznámenia.
Uplatňuje sa do 31. decembra 2017.
Článok 3
Toto rozhodnutie je určené Lotyšskej republike.
V Bruseli 7. novembra 2014

Labels: 2
4
15
18